एक दिनै कुरडी हो , राजा उग्रसेनका भाई देवककी सबैभन्दा कान्छी चेली देवकीको ब्या गोकुल राज्यका राजा वशुदेव जी सित अद्दे भणिबर एक् ज्योतिषी लाई लगन हेद्द राजा उग्रसेनका सभामी जानुपड्डे भयो । तिन् ज्योतिष् बाटाइहै त्यो ब्याको कुरडि थाहा पाइबर कंश भौत खुसी भ्यो । किलाइ भणे ऊ कान्छी बहिनी देवकीलाइ भौत निको माणन्थ्योे । ज्योतिषलाई कंश दरवारमी लैयो रे आफना बा संग भेट अरायो । देवकीका ब्या की कुरडी पक्का भै । यै कुरामी राजा उग्रसेन पनि भौत खुसी भए । ब्या लगै भैयो । बिदाई भैसके पछा प्यारी बहिनी देवकी रे नये ज्वाई वाशुदेव लाइ उनराइ घर गोकुल पुकाइदिने भणिबर कंश आफूइ रथको सारथी भैबर रथ हाँकन्लाथ्यो । बीच बाटामाइ एक् आकासबाणी भै । “हे कंश जैलाइ त घर पुकाउन्लाछै, तिसै देवकीका आठौ गर्भ बाटाहै जन्मने बालक बाटी तेरो मृत्यु हुनेहो ” । त्यो आकाशबाणीले भण्यै कुरडी सुणिबर कंश रिशले आगोे भयो । उइले आफनी तरवार निकालीवर देवकीलाइ काट्टाइ बटियो । देवकीका श्रीमान् वाशुदेवले हात् जोडिबर भौत हारगुहार अरे रे आठौं गर्भको बच्चा कंशलाइ दिने सर्त अरे पछा मात्तरै बैनी देवकीलाइ छाड्या थ्यो । केइ दिनपछा नारद ऋषी मथुरा नगरीमी आए । नारदले कंशलाइ एक गुलाफको फूल धेकाइबर सोधे हे कंश ! यै गुलाफका फूलमी आठ पख्यार छन् , इन् सब्बैमी को एक हो का,े आठ हो थाहा पाउँछौ ? कंशले था नैपाउनो भण्यो । नारद ऋषीले तिसेरी देवकीको आठौ गर्भको हो भण्णे थाहा पाउन सक्देहै ? भणेर सोधे पिछ्यारी कंशलाइ और शंका लाग्यो । नारदले कंशसित इसो भण्णा कारण कंश बाटाइ है झन् बर्ता पाप् अराइबर उइका बाँचने दिन और छोटा अराउनु थ्यो । नारदसितका कुराकानी बाटाइहै झन् शंकित कंशले भविष्यमी देवकीका गर्भ बाटाइ है जन्मने सबै वालकन् लाई आफनाइ हातले जेलका बाननमी ताडिबर मान्ने भणिबर देवकी रे वशुदेव दुयै लाई नेलहथकडी लगाइबर कडा पहरा भएका जेलमी हाल्यो । राजा उग्रसेनले यै को विरोध अरे पछा आफना बा उग्रसेनलाई लगै झ्यालखानामी कोचीबर मथुरा राज्यको सबै बागडोर तथा शक्ति संचालन आफना हातमी लियो । तिसै दिनबाटाइहै कंशले ठूलोइ उग्र रुप लियो । अपदस्त भएका राजा उग्रसेनले भण्या माण्णे कोई थियैन । कंशले राजा उग्रसेनलाइ लगै देवकी रे वाशुदेव राखिएका कोठा नजिकैका अर्खा कोठामी कैद अर्या थ्यो । इसेरी आफानाइ बा लाई लगै झ्यालखानामी कोचीबर कंश मथुरा नगरीको निरंकुश सर्वेसर्वा भयो । राजा भएको थोक्काइ दिन पछा हर्षले गदगद भयाको कंशले आफना राष्ट्रका नाममी सम्बोधन लगै अर्यो । त्यै सम्वोधनमी कंशले “आफना बा उग्रसेन भौत बुढा ,असक्त सुस्त रे असक्षम भया हुनाले राज्यको सुशाशन निकेरी राख्ने अवस्थामी नभया हुनाले अब उप्रान्त बाटाइ है मथुराराज्यको राजपाट हाम्ले आफना हातमी लिएका छौ” भणिबर अचेलको मन्त्रि मण्डलजसो ८ सदस्सीय सल्लाहकार भयाको मन्त्रीमण्डल गठन अर्यो । पहलवान चाणुरलाई प्रधानसेनापति बनायो रे रक्षा मन्त्रीको समेत पदभार उसैलाइ दिईबर सन्तुष्ट बनायो । पूतना लाई महिला तथा बालकल्याण मन्त्री बनायो । कंशले आफ्नो बाल्यकालमी पूतनाको दूध पियाहुनाले ऊ उइकी धाईआमा लगै भयै हुनाले त्यै बाटी कंश उऋण हुन चाहन्थ्यो । पूतनालाई खुसी पाड्डा लागी उइलाई पनि मन्त्री बनाया थ्यो । केहि वर्ष पछा पूतनाले कंशको आज्ञानुसार मथुरा राज्यका सब्बै बाल–बालिकालाइ मारीबर राज्यभरी बालक बिहिन बनाउने काममी लाग्यै थी । पूतनाका अघासुर, रे बकासुर दुइ सहोदर दाइ–भाइ थ्ये । कंशको खाद्य मन्त्री भणेको धेनुक थ्यो । ऊ पैल्ली बाटाहै कंशको प्यारो थ्यो । कंशले जे भण्योे जायज–नाजायजको मतलब नअरीवर एकोहोरो कंशको आज्ञा पालन अरिबर नूनको सोझो हुनु रे, आफनी नौकरी बचाइ राख्नु मात्तरै ऊ आफनो कतव्र्य ठानन्थ्यो । मुष्ठीक गृहमन्त्री थ्यो । पुलिस रे देशको और सब्बै प्रशासन चलाउनु उइका जिम्मामी थ्यो । कंशले प्रलम्बासुरलाई व्यवसाय मन्त्री, द्विबिधलाई कृषिमन्त्रीको जिम्मेवारी दियाथ्यो । द्विबिधले मथुरामी हुने पशुपालनको काम लगै हेद्दु पडन्थ्यो । कंशका दरवारमी दूध, दही, मख्खन,घ्यू ,इत्यादीको केइ कमी जन् आउ, जसेरी भएपनि दूध, दही ,घ्यू मख्खन लस्सी इत्यादीलाइ दरवारमी पुगाउनै पड्डे उइको जिम्मेवारी थ्यो । बकासुर भण्णे एक अर्खो महामूर्ख राक्षस कंशको सल्लाहकार थ्यो । उइका जिम्मामी अपदस्त महाराजा उग्रसेनका पालाका इमान्दार राष्ट्रसेबक कर्मचारीन्लाइ तह लगाउने ,उन्लाई दुःखदिने रे कमजोर पाड्डे कामको जिम्मा दिइया थ्यो । कंश रे उइका साथीकोे भण्या काम न अद्दे, अङ्गीटङ्गी अद्दे, रे राजा उग्रसेनको पक्ष लिने कर्मचारीन्लाइ कित कंशले भण्या माण्णु पड्डे, न माणे तिन्लाइ आत्मसम्पर्ण अराइबर जेल हाल्लु पड्डे कंशको कडा आज्ञा थ्यो । बकासुर राजा उग्रसेनका पालाका सेनामी अति तल्लो स्तरको कर्मचारी थ्यो । अर्थमन्त्री अघासुरको अर्खो काम कंशले काइँ जानु पड्डे भएमा रथ इत्यादि सवारीको बन्दोवस्त मिलाउन २४ सै घण्टा तम्तयार हुनु पडन्थ्यो । राज्यको मूल ढुकुटी हेर्ने जिम्मा पनि उसैलाइ दिया थ्यो । उइले लुटीबर भएलगै कंशका दरवारमी आवश्यक पड्डे सबै आर्थिक प्रवन्ध मिलाउनु पडन्थ्यो । केशी नाउ अरेको एक अर्खा राक्षसलाई कंशले आफनो स्वकीय सचिव जसो बनाया थ्यो । उइले राजदरबार भितरको सबै प्रवन्ध हेद्दु पडन्थ्यो ।